作者:張養浩
標題:雙調・胡十八
內容:正妙年，不覺的老來到。思往常，似昨朝，好光陰流水不相饒，都不如醉了，睡著。任金烏搬廢興，我只推不知道。從退閒，遇生日，不似今，忒稀奇。正值花明柳媚大寒食，齊歌著壽詞，滿斟著玉杯，願合堂諸貴賓，都一般滿千歲。客可人，景如意，檀板敲，玉簫吹。滿堂香靄瑞雲飛，左壁廂唱的，右壁廂舞的。這其間辭酒杯，大管是不通濟。試算春，九十日，屈指間，去如飛。三分中卻早二分歸，便醉的似泥，渾都有幾時。把金盃休放閒，須臾間日西墜。人會合，不容易，但少別，早相離。幸然有酒有相識，對著這般景緻，動著這般樂器。主人家又海量寬，勸諸公莫辭醉。人笑餘，類狂夫，我道渠，似囚拘。為些兒名利損了身軀，不是他樂處，好教我嘆籲。喚蛾眉酒再斟，把春光且邀住。自隱居，謝塵俗，雲共煙，也歡虞。萬山青繞一茅屋，恰便似畫圖中間裹著老夫。對著這無限景，怎下的又做官去。